CELEX: 32021D1356
Language: el
Date: 2021-06-30 00:00:00
Title: Απόφαση (ΕΕ) 2021/1356 της Επιτροπής της 30ής Ιουνίου 2021 με την οποία επιτρέπεται στη Σουηδία να εφαρμόσει παράταση ορισμένων περιόδων που καθορίζονται στο άρθρο 2 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4608] (Το κείμενο στην αγγλική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/1
               
            
         ΑΠΟΦΑΣΗ (ΕΕ) 2021/1356 ΤΗΣ ΕΠΙΤΡΟΠΗΣ
         της 30ής Ιουνίου 2021
         με την οποία επιτρέπεται στη Σουηδία να εφαρμόσει παράταση ορισμένων περιόδων που καθορίζονται στο άρθρο 2 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4608]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 2 παράγραφος 8,
         Εκτιμώντας τα ακόλουθα:
         
                     (1)
                  
                  
                     Με το άρθρο 2 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ολοκλήρωση από κάτοχο πιστοποιητικού επαγγελματικής ικανότητας (στο εξής: ΠΕΙ) της περιοδικής κατάρτισης, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021. Με το άρθρο 2 παράγραφος 3 του εν λόγω κανονισμού παρατείνεται η ισχύς της αντίστοιχης σήμανσης του εναρμονισμένου ενωσιακού κωδικού «95».
                  
               
                     (2)
                  
                  
                     Με το άρθρο 2 παράγραφος 5 του κανονισμού (ΕΕ) 2021/267 παρατείνεται η ισχύς των δελτίων επιμόρφωσης οδηγού που αναφέρονται στο παράρτημα II της οδηγίας 2003/59/ΕΚ του Ευρωπαϊκού Κοινοβουλίου και του Συμβουλίου (2), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (3)
                  
                  
                     Με επιστολή της 6ης Μαΐου 2021, η Σουηδία υπέβαλε αιτιολογημένο αίτημα για την έγκριση παράτασης ορισμένων περιόδων που καθορίζονται στο άρθρο 2 παράγραφοι 1, 3 και 5 του κανονισμού (ΕΕ) 2021/267. Η Σουηδία διαβίβασε πρόσθετες πληροφορίες προς υποστήριξη του αιτήματός της με επιστολή που απέστειλε στις 20 Μαΐου 2021.
                  
               
                     (4)
                  
                  
                     Με επιστολή της 27ης Μαΐου 2021, η Σουηδία περιόρισε το εύρος του αιτιολογημένου αιτήματός της.
                  
               
                     (5)
                  
                  
                     Με το αιτιολογημένο αίτημά της, η Σουηδία ζητά, πρώτον, την έγκριση παράτασης κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς της διάταξης αυτής και του άρθρου 2 παράγραφος 3· δεύτερον, την έγκριση παράτασης κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 5 του εν λόγω κανονισμού· και, τέλος, την έγκριση παράτασης κατά έξι μήνες των περιόδων 10 μηνών που καθορίζονται στο άρθρο 2 παράγραφοι 1, 3 και 5 του κανονισμού (ΕΕ) 2021/267, μολονότι οι διατάξεις αυτές εφαρμόζονται μόνο στην ολοκλήρωση της περιοδικής κατάρτισης και στην πιστοποίησή της, στη σήμανση του εναρμονισμένου ενωσιακού κωδικού «95» και στην ανανέωση των δελτίων επιμόρφωσης οδηγού που διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (6)
                  
                  
                     Σύμφωνα με τις πληροφορίες που διαβίβασε η Σουηδία, η ολοκλήρωση της περιοδικής κατάρτισης και η πιστοποίησή της, η σήμανση του εναρμονισμένου ενωσιακού κωδικού «95» και η ανανέωση των δελτίων επιμόρφωσης οδηγού ενδέχεται να παραμείνουν ανέφικτες και πέραν της 30ής Ιουνίου 2021 στη Σουηδία, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (7)
                  
                  
                     Μεταξύ των εν λόγω μέτρων, τα οποία, σύμφωνα με τη Σουηδία, αναμένεται να προκαλέσουν δραστική μείωση στη δυναμικότητα κατάρτισης οδηγών έως το τέλος του έτους, είναι ο περιορισμός που επέβαλε η Σουηδία στον αριθμό των ατόμων που μπορούν να παρίστανται ταυτόχρονα σε ένα μάθημα περιοδικής κατάρτισης σε οκτώ κατ’ ανώτατο όριο. Σύμφωνα με το εν λόγω κράτος μέλος, το συγκεκριμένο μέτρο συνεπάγεται έλλειψη δυναμικότητας για την κατάρτιση οδηγών και, κατά συνέπεια, αδυναμία ανανέωσης όλων των πιστοποιητικών επαγγελματικής ικανότητας (ΠΕΙ) τα οποία θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (8)
                  
                  
                     Με βάση τις πληροφορίες που διαβίβασε η Σουηδία, σχεδόν τα μισά εκ των έγκυρων ΠΕΙ στο εν λόγω κράτος μέλος, που αντιστοιχούν σε 85 000 ΠΕΙ επί συνόλου 190 000, θα πρέπει να ανανεωθούν την περίοδο μεταξύ της 1ης Μαρτίου και της 31ης Δεκεμβρίου 2021. Εντούτοις, σύμφωνα με την αρχική εκτίμηση των σουηδικών αρχών, η οικεία δυναμικότητα κατάρτισης περιορίζεται σε περίπου 4 000 έως 6 000 άτομα ανά μήνα, λόγω των μέτρων που έχουν ληφθεί για την ανάσχεση της εξάπλωσης της νόσου COVID-19.
                  
               
                     (9)
                  
                  
                     Σύμφωνα με τη Σουηδία, ακόμη και αν οι περιοδικές καταρτίσεις διεξάγονταν με εντατικό ρυθμό και με αξιοποίηση της μέγιστης δυνατής δυναμικότητας, χιλιάδες οδηγοί κάθε μήνα θα εξακολουθούσαν να μην μπορούν να ολοκληρώσουν την απαιτούμενη περιοδική τους κατάρτιση. Επιπλέον, ο μεγάλος αριθμός αναρρωτικών αδειών των εκπαιδευτών και των οδηγών ενδέχεται να επηρεάσει τις εν λόγω εκτιμήσεις, καθώς η Σουηδία απαγορεύει την παρουσία τους στις περιοδικές καταρτίσεις αν εμφανίζουν οποιαδήποτε μορφή συμπτώματος της νόσου COVID-19.
                  
               
                     (10)
                  
                  
                     Με βάση τις πληροφορίες που διαβίβασε η Σουηδία, στη διάρκεια του Μαρτίου του 2021 δεν ήταν δυνατή η έκδοση τουλάχιστον 1 000 ΠΕΙ λόγω περιορισμών της δυναμικότητας, ενώ στη διάρκεια του Απριλίου του 2021 δεν κατέστη εφικτή η έκδοση τουλάχιστον 5 000 ΠΕΙ. Οι εν λόγω αριθμοί αναμένεται να αυξηθούν ακόμη περισσότερο τους επόμενους μήνες, καθώς ο αριθμός των ΠΕΙ που χρειάζονται ανανέωση αυξάνεται κατακόρυφα. Σύμφωνα με εκτιμήσεις των σουηδικών αρχών, τον Ιούλιο του 2021 αναμένεται να λήξουν 9 500 ΠΕΙ —εκτίμηση η οποία δεν λαμβάνει υπόψη τα ΠΕΙ των οποίων η ισχύς έχει ήδη παραταθεί κατ’ εφαρμογή του κανονισμού (ΕΕ) 2020/698 ή του κανονισμού (EΕ) 2021/267. Ως συνέπεια, η Σουηδία αναμένει ότι δεν θα διαθέτει επαρκή δυναμικότητα κατάρτισης για την ανανέωση όλων των ΠΕΙ που λήγουν.
                  
               
                     (11)
                  
                  
                     Η κατάσταση είναι ιδιαίτερα προβληματική όσον αφορά την περιοδική κατάρτιση οδηγών με έγκυρα ΠΕΙ για τη μεταφορά εμπορευμάτων, οι οποίοι είναι κάτοχοι άδειας των κατηγοριών C1, C1+E, C ή C+E. Σύμφωνα με τις πληροφορίες που διαβίβασε η Σουηδία, πολλοί μεταξύ των εν λόγω οδηγών απέκτησαν ΠΕΙ με τη μορφή κεκτημένου δικαιώματος δυνάμει του άρθρου 4 της οδηγίας 2003/59/EΚ. Δυνάμει του άρθρου 8 παράγραφος 2 της οδηγίας 2003/59/ΕΚ, η Σουηδία αποφάσισε ότι οι εν λόγω οδηγοί θα πρέπει να παρακολουθήσουν μια πρώτη περιοδική κατάρτιση σύμφωνα με την οδηγία έπειτα από διάστημα επταετίας. Κατά συνέπεια, πολλά ΠΕΙ που αποκτήθηκαν ως κεκτημένο δικαίωμα είχαν ως ημερομηνία λήξης τον Σεπτέμβριο του 2016, οπότε και ανανεώθηκαν για διάστημα πενταετίας. Ως εκ τούτου, η ισχύς των εν λόγω ΠΕΙ λήγει τον Σεπτέμβριο του 2021.
                  
               
                     (12)
                  
                  
                     Σύμφωνα με τις πληροφορίες που διαβίβασε η Σουηδία, το συγκεκριμένο κράτος μέλος εξακολουθεί να βρίσκεται στο μέσο του τρίτου κύματος της πανδημίας COVID-19. Επιπλέον, η διάθεση εμβολίων έγινε με βραδύτερους σε σχέση με τους αναμενόμενους ρυθμούς σε πολλά μέρη της Σουηδίας. Στις 19 Μαΐου 2021 το 40,7 % του πληθυσμού είχε λάβει την πρώτη δόση, ενώ μόλις το 12,6 % είχε λάβει τη δεύτερη δόση. Εξαιτίας αυτού του γεγονότος, δεν είναι σαφές πότε θα βελτιωθεί η κατάσταση, πότε θα αρθούν ή θα χαλαρώσουν τα μέτρα που έχουν ληφθεί για την πρόληψη ή την ανάσχεση της εξάπλωσης της νόσου COVID-19 και, κατά συνέπεια, πότε θα μπορέσει να επανέλθει στα κανονικά επίπεδα η δυναμικότητα κατάρτισης.
                  
               
                     (13)
                  
                  
                     Με βάση το υφιστάμενο σχέδιο του Οργανισμού Δημόσιας Υγείας της Σουηδίας, ο περιορισμός του αριθμού των ατόμων που μπορούν να συγκεντρώνονται σε εξωτερικούς χώρους σε οκτώ αναμένεται να χαλαρώσει όταν σταθεροποιηθεί η εξάπλωση της νόσου COVID-19, προκειμένου ο αριθμός αυτός να αυξηθεί σε 50. Εντούτοις, δεν έχει ακόμη καθοριστεί ημερομηνία σχετικά με το πότε θα μπορούσε να επέλθει η εν λόγω χαλάρωση των περιορισμών, καθώς αυτό θα εξαρτηθεί από την εξέλιξη της πανδημίας στη Σουηδία. Επιπλέον, ακόμη και η χαλάρωση των περιορισμών δεν θα επέτρεπε την αποκατάσταση της δυναμικότητας κατάρτισης, καθώς αρκετά εκπαιδευτικά κέντρα δέχονται συνήθως περίπου 300 άτομα.
                  
               
                     (14)
                  
                  
                     Στη Σουηδία θεωρείται ότι υπάρχει έλλειψη οδηγών που διαθέτουν ΠΕΙ. Σύμφωνα με τη Σουηδία, το 49 % των σουηδικών επιχειρήσεων μεταφορών ανέφεραν, στο πλαίσιο πρόσφατης έρευνας, ότι αντιμετωπίζουν δυσκολίες στην πρόσληψη οδηγών. Δεδομένου ότι οι εφαρμοστέοι περιορισμοί στη Σουηδία δυσχεραίνουν την εκπαίδευση νέων οδηγών, η χώρα κινδυνεύει να αντιμετωπίσει σημαντικές ελλείψεις οδηγών σε περίπτωση που δεν είναι δυνατή η περαιτέρω παράταση των ΠΕΙ τους.
                  
               
                     (15)
                  
                  
                     Με βάση τις πληροφορίες που παρείχε η Σουηδία, είναι αναγκαίο να παραταθούν οι περίοδοι 10 μηνών που καθορίζονται στο άρθρο 2 παράγραφοι 1, 3 και 5 του κανονισμού (ΕΕ) 2021/267, ώστε να διασφαλιστεί ότι η Σουηδία διαθέτει τη δυναμικότητα διεξαγωγής όλων των αναγκαίων περιοδικών καταρτίσεων. Εντούτοις, η Σουηδία θεωρεί ότι δεν υφίσταται ανάγκη παράτασης των περιόδων 10 μηνών που καθορίζονται στα εν λόγω άρθρα στον βαθμό που εφαρμόζονται στις περιοδικές καταρτίσεις και στην πιστοποίησή τους, στη σήμανση του εναρμονισμένου ενωσιακού κωδικού «95» και στην ανανέωση των δελτίων επιμόρφωσης οδηγού που διαφορετικά θα έληγαν κατά τη νέα παρατεταμένη περίοδο μεταξύ της 1ης Ιουλίου 2021 και της 31ης Δεκεμβρίου 2021.
                  
               
                     (16)
                  
                  
                     Σύμφωνα με τη Σουηδία, ο λόγος για τον οποίο ζητούνται οι μέγιστες επιτρεπόμενες παρατάσεις διάρκειας έξι μηνών είναι η ιδιαίτερα σημαντική συσσώρευση καθυστερήσεων όσον αφορά τις περιοδικές καταρτίσεις, όπως περιγράφεται ανωτέρω. Ο αριθμός των ΠΕΙ που εξακολουθούν να χρήζουν ανανέωσης είναι πολύ υψηλότερος από τον συνήθη και η Σουηδία δεν προβλέπει επιστροφή στους κατά κανόνα αναμενόμενους αριθμούς πριν από το τέλος του έτους. Επιπροσθέτως, σύμφωνα με το συγκεκριμένο κράτος μέλος, αναμένεται υψηλή ζήτηση για περιοδικές καταρτίσεις κατά το διάστημα του φθινοπώρου.
                  
               
                     (17)
                  
                  
                     Σύμφωνα με τη Σουηδία, οι σχετικές περιοδικές καταρτίσεις αποτελούνται από 35 ώρες και η συντριπτική πλειονότητα των οδηγών που κατέχουν ΠΕΙ στη Σουηδία επιλέγουν να τις διαιρέσουν σε πέντε διαφορετικά τμήματα. Αυτό σημαίνει ότι η μεγάλη πλειονότητα των οδηγών των οποίων το ΠΕΙ χρειάζεται ανανέωση έως το τέλος του χρόνου έχει ήδη παρακολουθήσει 28 ώρες κατάρτισης και οι υπολειπόμενες ώρες είναι μόλις 7. Επιπλέον, σύμφωνα με τη Σουηδία, πρόκειται επί το πλείστον για πεπειραμένους οδηγούς, οι οποίοι έχουν ήδη ολοκληρώσει το μεγαλύτερο μέρος της περιοδικής τους κατάρτισης που υπόκειται σε κανονιστικές ρυθμίσεις. Κατά συνέπεια, οι αιτούμενες παρατάσεις δεν αναμένεται να οδηγήσουν σε δυσανάλογους κινδύνους όσον αφορά την ασφάλεια και την προστασία των μεταφορών.
                  
               
                     (18)
                  
                  
                     Συνεπώς, θα πρέπει να επιτραπεί στη Σουηδία να εφαρμόσει παράταση κατά έξι μήνες των περιόδων μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 2 παράγραφος 1, για τους σκοπούς της διάταξης αυτής και του άρθρου 2 παράγραφος 3, και στο άρθρο 2 παράγραφος 5 του κανονισμού (ΕΕ) 2021/267.
                  
               
                     (19)
                  
                  
                     Επίσης, θα πρέπει να επιτραπεί στη Σουηδία να εφαρμόσει παράταση κατά έξι μήνες των περιόδων 10 μηνών που καθορίζονται στο άρθρο 2 παράγραφοι 1, 3 και 5 του κανονισμού (ΕΕ) 2021/267, στον βαθμό που οι διατάξεις αυτές εφαρμόζονται μόνο στην ολοκλήρωση της περιοδικής κατάρτισης και στην πιστοποίησή της, στη σήμανση του εναρμονισμένου ενωσιακού κωδικού «95» και στην ανανέωση των δελτίων επιμόρφωσης οδηγού που διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (20)
                  
                  
                     Η Σουηδία συμφώνησε να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στη Σουηδία να εφαρμόσει τις ακόλουθες παρατάσεις των περιόδων που καθορίζονται στο άρθρο 2 παράγραφοι 1, 3 και 5 του κανονισμού (ΕΕ) 2021/267:
            
                        α)
                     
                     
                        παράταση κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς του άρθρου 2 παράγραφοι 1 και 3 του εν λόγω κανονισμού·
                     
                  
                        β)
                     
                     
                        παράταση κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 5 του εν λόγω κανονισμού· και
                     
                  
                        γ)
                     
                     
                        παράταση κατά έξι μήνες της περιόδου 10 μηνών που καθορίζεται στο άρθρο 2 παράγραφοι 1, 3 και 5 του εν λόγω κανονισμού, η οποία εφαρμόζεται μόνο στην ολοκλήρωση της περιοδικής κατάρτισης και στην πιστοποίησή της, στη σήμανση του εναρμονισμένου ενωσιακού κωδικού «95» και στην ανανέωση των δελτίων επιμόρφωσης οδηγού που διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                     
                  
         
            Άρθρο 2
            Η παρούσα απόφαση απευθύνεται στο Βασίλειο της Σουηδίας.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.
         
            (2)  Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου (ΕΕ L 226 της 10.9.2003, σ. 4).